เปิดโพยค่าจ้างคนไทย
ไร้การศึกษา4พัน-ป.เอก8หมื่น ผจก.2.6หมื่นบ.-พนง.ขาย8พัน
6 เม.ย. 2555

ไร้การศึกษา4พัน-ป.เอก8หมื่น ผจก.2.6หมื่นบ.-พนง.ขาย8พัน
เปิดผลสำรวจค่าจ้างเฉลี่ยคนไทย ไร้การศึกษาได้ 4,789 บาท ป.เอก รับเหนาะๆ 8 หมื่นบาท ม.ปลาย-อาชีวะลิ่ว
ธนาคารแห่งประเทศไทย (ธปท.) ได้รายงานตัวเลขค่าจ้างแรงงานเฉลี่ยของแรงงานไทยเฉลี่ยสิ้นปี 2554 แยกตามการศึกษาทุกสาขาอาชีพทั่วประเทศ พบว่าค่าจ้างแรงงานเฉลี่ยของผู้ที่ไม่มีการศึกษาเดือนละ 4,789.17 บาท ขณะที่ผู้มีการศึกษาต่ำกว่าประถมศึกษามีค่าจ้าง 5,734 บาท 
สำหรับแรงงานที่มีการศึกษาระดับประถมมีค้าจ้างเฉลี่ยเดือนละ 6,089.98 บาท แรงงานระดับมัธยมศึกษาตอนต้นได้ค่าจ้างเฉลี่ย 6,972.18 บาท ค่าจ้างของแรงงานระดับมัธยมปลายสายอาชีวะจะมีค่าจ้างเฉลี่ยสูงสุด 12,500.59 บาท จบมัธยมปลายสายสามัญจะมีค่าจ้างเฉลี่ยต่ำสุด 7,863.45 บาท ค่าจ้างแรงงานในสายวิชาการศึกษาด้านวิเคราะห์ วิจัย วางแผนพัฒนา จะมีค่าจ้างเฉลี่ย 7,960.42 บาท
แรงงานระดับอนุปริญญามีค่าจ้างเฉลี่ย 11,209.59 บาท ค่าจ้างของผู้จบสายสามัญเฉลี่ย 13,647.59 บาท สายอาชีวศึกษาได้ค่าจ้างเฉลี่ยต่ำสุด 11,054.49 บาท ขณะที่สายวิชาการการศึกษามีค่าจ้างเฉลี่ย 11,443.89 บาท 
ทั้งนี้ เมื่อสำรวจถึงค่าจ้างแรงงานระดับปริญญาตรี พบว่าแรงงานในระดับปริญญาตรีมีค่าจ้างเฉลี่ย 18,210.34 บาท แยกเป็น สายวิชาการ 17,882.10 บาท สายวิชาชีพ 17,032.20 บาท ระดับปริญญาตรีนั้น สายวิชาการการศึกษาขึ้นมาเป็นสายที่มีค่าจ้างแรงงานเฉลี่ยสูงสุด 22,796.45 บาท
อย่างไรก็ตาม เมื่อเปรียบเทียบค่าจ้างแรงงานเฉลี่ยระหว่างผู้ที่มีการศึกษาระดับปริญญาตรี กับระดับสูงกว่าค่าจ้างจะก้าวกระโดด โดยระดับปริญญาตรี 18,843.53 บาท เมื่อขึ้นมาเป็นแรงงานระดับปริญญาโทจะมีค่าจ้างเฉลี่ยเพิ่มขึ้นเป็น 33,881.35 บาท และหากเป็นระดับปริญญาเอก ค่าจ้างเฉลี่ยจะขึ้นไป 80,288.83 บาท 
การสำรวจค่าจ้างจำแนกตามอาชีพ ทุกระดับการศึกษานั้น อาชีพผู้บัญญัติกฎหมาย ข้าราชการอาวุโส และเอกชนระดับผู้จัดการ มีค่าจ้างสูงที่สุดเฉลี่ย 26,360.33 บาท ขณะที่ผู้ประกอบวิชาชีพด้านต่างๆ มีค่าจ้างเฉลี่ย 21,984.92 บาท ช่างเทคนิคสาขาต่างๆ และผู้ประกอบวิชาชีพอื่นที่เกี่ยวข้องมีค่าจ้างเฉลี่ย 16,264.77 บาท สำหรับเสมียน 12,532.73 บาท พนักงานบริการและพนักงานขายในร้านค้าและตลาดสดได้ค่าจ้างเฉลี่ย 8,806.28 บาท ผู้ปฏิบัติงานในธุรกิจด้านความสามารถทางฝีมือค่าจ้างเฉลี่ย 7,502.91 บาท ผู้ปฏิบัติการเครื่องจักรโรงงานและเครื่องจักรค่าจ้างเฉลี่ย 7,504.97 บาท อาชีพอื่นๆ ได้ค่าจ้างเฉลี่ย 13,388.81 บาท